Omjer neutrofila i limfocita te omjer trombocita i limfocita mogu pomoći u identifikaciji pacijenta s rakom pluća, ali ne i u razlikovanju različitih podtipova tumora

**Cilj** Odrediti dijagnostičku vrijednost omjera neutrofila i limfocita (prema engl. *neutrophil-to-lymphocyte ratio*, NLR) i omjera trombocita i limfocita (prema engl. *platelet-to-lymphocyte ratio*, PLR) za otkrivanje raka pluća. Usporedili smo omjere između zdravih ispitanika i pacijenata s rakom pluća, kao i između pacijenata s različitim patohistološkim podtipovima raka pluća.

**Postupci** Prikupili smo podatke o razinama neutrofila, limfocita i trombocita kod 449 pacijenata s različitim patohistološkim podtipovima raka pluća (rak pluća ne-malih stanica, rak pluća malih stanica, atipični ili metastatski rak pluća, neuroendokrini, i sarkomatoidni rak) i 47 zdravih kontrolnih ispitanika. Izračunali smo NLR i PLR tako što smo podijelili apsolutni broj neutrofila ili trombocita s apsolutnim brojem limfocita.

**Rezultati** Pronašli smo značajne razlikekako u NLR tako i u PLR (*P*< 0,001) između svih pacijenata s rakom pluća i kontrolnih ispitanika, no nismo našli razlike između pacijenata s različitim patohistološkim podtipovima raka pluća. Analiza krivulje osjetljivosti (prema engl. *receiver operating characteristics curve*, ROC curve) za NLR pokazala je da je optimalna granična vrijednost 2,71, s osjetljivošću od 77,05% i specifičnošću od 87,23%. Optimalna granična vrijednost za PLR bila je 182,31, s osjetljivošću od 51,09% i specifičnošću od 91,49%.

**Zaključak** Pokazali smo da NLR i PLR mogu poslužiti kao dodatni parametar u ranoj dijagnozi raka pluća, no ovakve rezultate potrebno je potvrditi daljnjim istraživanjima.